CELEX: 32013R1114
Language: lv
Date: 2013-11-07 00:00:00
Title: Komisijas Regula (ES) Nr. 1114/2013 ( 2013. gada 7. novembris ), ar ko groza Regulu (EK) Nr. 1857/2006 attiecībā uz tās piemērošanas termiņu

8.11.2013   
            
            
               LV
            
            
               Eiropas Savienības Oficiālais Vēstnesis
            
            
               L 298/34
            
         KOMISIJAS REGULA (ES) Nr. 1114/2013
   (2013. gada 7. novembris),
   ar ko groza Regulu (EK) Nr. 1857/2006 attiecībā uz tās piemērošanas termiņu
   EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 108. panta 4. punktu,
   ņemot vērā Padomes 1998. gada 7. maija Regulu (EK) Nr. 994/98 par to, kā piemērot Eiropas Kopienas dibināšanas līguma 92. un 93. pantu attiecībā uz dažu kategoriju valsts horizontālo atbalstu (1),
   publicējusi šīs regulas projektu (2),
   apspriedusies ar Valsts atbalsta padomdevēju komiteju,
   tā kā:
   
               (1)
            
            
               Komisijas Regulas (EK) Nr. 1857/2006 (3) spēkā esība beigsies 2013. gada 31. decembrī.
            
         
               (2)
            
            
               2012. gada 8. maija paziņojumā par ES valsts atbalsta modernizāciju (4) Komisija sāka valsts atbalsta noteikumu plašu pārskatīšanu. Šajā pārskatīšanā Regula (EK) Nr. 994/98 jau ir grozīta ar Padomes Regulu (ES) Nr. 733/2013 (5). Joprojām tiek pārskatīta virkne citu normatīvo tiesību aktu, kas saistīti ar valsts atbalsta novērtēšanu lauksaimniecības nozarē, jo īpaši jaunie noteikumi, ko piemēros lauku attīstībai, jaunās pamatnostādnes valsts atbalstam lauksaimniecībā un jaunā vispārējā grupu atbrīvojuma regula, ar kuru aizstāj Komisijas Regulu (EK) Nr. 800/2008 (6). Šo instrumentu pielāgošanu nebūs iespējams pabeigt līdz Regulas (EK) Nr. 1857/2006 spēkā esības termiņa beigām, vai arī tie vēl nebūs pilnībā piemērojami 2014. gada 1. janvārī. Lai nodrošinātu konsekventu pieeju attiecībā uz visiem valsts atbalsta instrumentiem, būtu lietderīgi pagarināt Regulas (EK) Nr. 1857/2006 piemērošanas termiņu līdz 2014. gada 30. jūnijam.
            
         
               (3)
            
            
               Tāpēc Regula (EK) Nr. 1857/2006 būtu attiecīgi jāgroza.
            
         
               (4)
            
            
               Ir svarīgi nodrošināt lauku attīstības politikas īstenošanas nepārtrauktību un vienmērīgu pāreju no viena plānošanas perioda uz nākamo plānošanas periodu. Nenovēršami būs posms, kurā 2007.–2013. gada plānošanas perioda un nākamā plānošanas perioda lauku attīstības programmu piemērošana un atbilstošās tiesību normas dublēsies. Šai sakarā dalībvalstis, ievērojot konkrētus nosacījumus, var turpināt uzņemties saistības atbilstoši Padomes Regulai (EK) Nr. 1698/2005 (7) pēc 2007.–2013. gada plānošanas perioda beigām līdz 2015. gada 31. decembrim. Tādējādi tiesiskās noteiktības labad ir lietderīgi precizēt, ka, Regulā (EK) Nr. 1857/2006 sniedzot atsauci uz Regulā (EK) Nr. 1698/2005 minētajiem kritērijiem, tos vajadzētu piemērot valsts atbalsta novērtēšanai saskaņā ar Regulu (EK) Nr. 1857/2006 tās pagarinātajā piemērošanas termiņā arī pēc tam, kad stājusies spēkā jaunā regula, ar ko aizstāj Regulu (EK) Nr. 1698/2005.
            
         
               (5)
            
            
               Ņemot vērā Regulas (EK) Nr. 1857/2006 piemērošanas termiņa pagarināšanu, dažas dalībvalstis varētu vēlēties pagarināt pasākumus, par kuriem ir sniegts informācijas kopsavilkums atbilstīgi minētās regulas 20. pantam. Lai samazinātu administratīvo slogu, būtu lietderīgi uzskatīt, ka Komisijai ir sniegts informācijas kopsavilkums par šo pasākumu pagarināšanu, ja attiecīgie pasākumi ir bez ievērojamām izmaiņām.
            
         
               (6)
            
            
               Šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī, lai Regulas (EK) Nr. 1857/2006 piemērošanas periodu varētu pagarināt pirms tās sākotnējā spēkā esības beigu termiņa,
            
         IR PIEŅĒMUSI ŠO REGULU.
   1. pants
   Regulas (EK) Nr. 1857/2006 23. panta 1. punkta otro daļu aizstāj ar šādu:
   
      “To piemēro no 2007. gada 1. janvāra līdz 2014. gada 30. jūnijam.”
   
   2. pants
   Ja sakarā ar Regulas (EK) Nr. 1857/2006 grozīšanu kāda dalībvalsts vēlas pagarināt pasākumus, par kuriem informācijas kopsavilkums atbilstīgi minētās regulas 20. pantam ir sniegts Komisijai, informācijas kopsavilkumu par šo pasākumu pagarināšanu uzskata par sniegtu Komisijai, ja attiecīgie pasākumi ir bez ievērojamām izmaiņām.
   3. pants
   Ja Regulā (EK) Nr. 1857/2006 tiek sniegta atsauce uz Regulā (EK) Nr. 1698/2005 minētajiem kritērijiem, šos kritērijus turpina piemērot valsts atbalsta novērtēšanai saskaņā ar Regulu (EK) Nr. 1857/2006 tās pagarinātajā piemērošanas termiņā arī pēc tam, kad stājusies spēkā jaunā regula, ar ko aizstāj Regulu (EK) Nr. 1698/2005.
   4. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 7. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 142, 14.5.1998., 1. lpp.
   
      (2)  OV C 227, 6.8.2013., 1. lpp.
   
      (3)  Komisijas 2006. gada 15. decembra Regula (EK) Nr. 1857/2006 par Līguma 87. un 88. panta piemērošanu attiecībā uz maziem un vidējiem uzņēmumiem, kas nodarbojas ar lauksaimniecības produktu ražošanu, un grozījumiem Regulā (EK) Nr. 70/2001 (OV L 358, 16.12.2006., 3. lpp.).
   
      (4)  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “ES valsts atbalsta modernizācija (VAM)”, 8.5.2012., COM(2012) 209 final.
   
      (5)  Padomes 2013. gada 22. jūlija Regula (ES) Nr. 733/2013, ar ko groza Regulu (EK) Nr. 994/98 par to, kā piemērot Eiropas Kopienas dibināšanas līguma 92. un 93. pantu attiecībā uz dažu kategoriju valsts horizontālo atbalstu (OV L 204, 31.7.2013., 11. lpp.).
   
      (6)  Komisijas 2008. gada 6. augusta Regula (EK) Nr. 800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88. pantu (vispārējā grupu atbrīvojuma regula) (OV L 214, 9.8.2008., 3. lpp.).
   
      (7)  Padomes 2005. gada 20. septembra Regula (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (OV L 277, 21.10.2005., 1. lpp.).